
מסע אחר
עמרם מרגלית
שיח לשבת פרשת שלח

ספרי תיירות רבים מפצירים במשתמש בהם לנטות ממסלול התיירות המוכר, על מנת: "להתחכך במקומיים החביבים ובתרבותם הייחודית". באופן לא מפתיע הפכה ההנחיה הזו לעוד מנטרה חלולה השגורה בעולם התיירות המודרני, ואשר על כן עצותיו המלומדות של התייר הישראלי אשר 'התנסה' בחוויה כגון זו ייטו בדרך-כלל לפספס את כל העניין, ולתאר את אותם מקומיים בתיאורים כוללניים להפליא: התאילנדים רמאים, בעוד שהסינים נוכלים זעופי פנים...

בהקשר זה, יש לטעמי אירוניה לא מבוטלת בקריאת ההפטרה של סיפור המרגלים ביהושע אחרי פרשת המרגלים של התורה. במקום שבו הראשונים תרו את הארץ ברפרוף זריז ונתקלו ב"עָרִים בְּצֻרוֹת גְּדֹלֹת מְאֹד" ובעם של ענקים, עז ומפחיד, האחרונים שבאו "לַחְפֹּר" את הארץ לעומק מוצאים מיד בית מכניס אורחים לשכב בו, ודווקא בתוך קיר החומה הבצורה בה נתקלו קודמיהם הם פוגשים בפרצה
 ושמה רחב – פתח אשר כולו הזמנה מפורשת להיכנס פנימה: "יָדַעְתִּי כִּי נָתַן ה' לָכֶם אֶת הָאָרֶץ... וְכִי נָמֹגוּ כָּל יֹשְׁבֵי הָאָרֶץ מִפְּנֵיכֶם". 

לכאורה היה לומר שהכישלון בפרשתנו טמון כבר באופי המשימה אליה הם נשלחים – בעוד שיהושע שולח שני מרגלי חרש בלבד, משה שולח משלחת תיירות מאורגנת, אשר תפקידה להביא סיקור עדכני ומקיף: "הֶחָזָק הוּא הֲרָפֶה, הֲטוֹבָה הִוא אִם רָעָה, הַבְּמַחֲנִים אִם בְּמִבְצָרִים". 

אך לאחר כל ההנחיות האסטרטגיות, מוסיף משה חקירה נוספת: "הֲיֵשׁ בָּהּ עֵץ אִם אַיִן", עליה כותב רש"י: "היש בה עץ – אם יש בהם אדם כשר שיגין עליהם בזכותו".

ואכן נראה שמה שחסר למרגלים בפרשה בבואם לתור את הארץ הוא המבט האישי והקשר האינטימי עם המקום. כעדר תיירים ממהר הם שועטים לאורכה ולרוחבה של הארץ ועוצרים לחזות רק באטרקציות הענקיות, וכך הם גם חוזרים – עם אשכול ענבים שלם בידיהם ותיאורים מוגזמים בפיהם, אשר חוטאים, כדרכה של דיבה באשר היא, בראייה 'גושית' וכוללנית: "וְכָל הָעָם... אַנְשֵׁי מִדּוֹת", הכל ענק וחזק ומבוצר, ואין אפשרות כניסה. אין זה מפתיע כלל – באשר שגם את עצמם רואים המרגלים כלהק חגבים קטנים, ולא כאנשים יחידאיים, ראשי בני ישראל, ששמותיהם נמנים בתורה. אך מתבקש אם כן שכך גם יופיע העונש על החטא – עונש קולקטיבי לכל העם כולו.

אולי התקנה לחוסר המבט האישי נמצאת בפרשת ציצית בסוף הפרשה שלנו. פתיל התכלת הבולט והמבדיל בין הציציות הוא הפתרון ל"לֹא תָתֻרוּ" – למבט החומד המחפצן והעדרי של תיירות ההמונים, שרואה את הכל כגוש חסר פנים, בדומה לתקוות חוט השני הנקשרת על חלונה של רחב, שמסמנת את משפחתה באופן אישי לחיים בגלל החסד שגמלה עם אורחיה.
ייתכן גם שפספוס הפן האנושי האישי הוא ההחטאה המשמעותית בסיפור המרגלים, שהרי זו היתה בקשת הקב"ה מראש: "שְׁלַח לְךָ אֲנָשִׁים... אִישׁ אֶחָד אִישׁ אֶחָד". 

יוצא הדופן הבולט במרגלים הוא כָּלב כמובן, עליו אומרת התורה בלשון יחיד: "וַיָּבֹא עַד חֶבְרוֹן". לכָלב יש את הקשר האישי עם הארץ – את קברי האבות להתפלל עליהם, וכך הוא לא ניסת בעצת חבריו. כָּלב לא הולך לסקור מה יש בארץ, אלא לבקר בה את מה ששלו באופן אישי, ולפיכך לו יש סיכוי לפגוש את הארץ באמת. 

במובן מסוים היכולת לפגוש משהו וכל שכן מישהו אחר באופן אישי, אינה דורשת לראות את מה שיש בו אלא דווקא את מה שאין בו – להכיר בנעלם, בחידתי, ולפיכך באינסופי שבו. 

וכך קורא הזוהר את "הֲיֵשׁ בָּהּ עֵץ אִם אַיִן": 

אמר רבי שמעון רמז להם רמיזא דחכמתא על מה דשאילו בקדמיתא דכתיב: "הֲיֵשׁ ה' בְּקִרְבֵּנוּ אִם אָיִן". אמר: תמן תחמון אי היא אתחזיא להאי או להאי. אמר לון: אי תחמון דאיבא דארעא כשאר ארעי דעלמא – "יֵשׁ בָּהּ עֵץ" – אילנא דחיי, ולא מאתר עלאה יתיר. ואי תחמון דאיבא דארעא יתיר ומשנייא מכל אתר דעלמא – תנדעון דהא מעתיקא קדישא קא נגיד ואתמשך ההוא שנוייא עלאה מכל אתרי דעלמא. ובדא תנדעון: " הֲיֵשׁ בָּהּ ע"ץ אִם אי"ן", ודא בעיתון בקדמיתא למנדע דא – דכתיב: "הֲיֵשׁ ה' בְּקִרְבֵּנוּ" – "בְּקִרְבֵּנוּ" דייקא, או "אִם אָיִן".

ע"פ הזוהר משה לא התכוון כלל שתחזור המשלחת עם אשכול ענבים ממשי בידה. משה ציפה שייפגשו עם משהו שהם לא מכירים – אחר, משונה, חיצוני להם. עם ה"אָיִן" שבארץ, שהוא סימן לנוכחות עליונה הרבה יותר. 

אולי לכן התפילה שמייחס המדרש לכלב נתפסת בעיני מי השילוח כאמירה המרכזית של הסיפור: "שבזה הפרשה נכלל כל עניני תפלה"...

וכך קורא מי השילוח את הנחיות משה למרגלים:

... וכן להמרגלים צוה משה רבינו שיביטו לעומק הפנימיות שזה מורה לשון וְיָתֻרוּ, ואם עשו כן היה רואים שבעומק הוא מלא טובה, אך הם הסתכלו רק על הלבוש והיה נראה שהוא ארץ אוכלת יושביה. ואם לא התרעמו בכעס רק התפללו להשי"ת שיגל עינם ויראו נפלאות מתורתו אז הכירו שבעומק יש שם דברי תורה מפורשים ותחת הלבוש הוא רצוף אהבה.

אחד המובנים למילה 'תורה' הוא מלשון: 'תִּיּוּר' – לא במובן השלילי שהוזכר עד כה, אלא פשוט במובן של לתור ולחפש אחר מה שנסתר בה ומה שבעומקה. הדרך של מי השילוח להגיע ל'גילוי עיניים' ולראות את הנסתר היא תפילה להשי"ת. 

נראה שבהקשר זה כוחה של התפילה הוא בניסיון המפגש עם משהו שמחוצה לי, שאינו צפוי ומובן לי. ניסיון זה הוא המאפשר בסופו של דבר להיפגש גם עם ארץ, וגם עם בני אדם אחרים כ"אָיִן", ולא כ"עֵץ" בשר ודם.

� 	או: פרוצה.


� 	זוהר שלח לך, קנ"ט.


תרגום: רמז להם רמז חכמה על מה ששאלו מקודם שכתוב: "היש ה' בקרבנו אם אָיִן". אמר: שם תראו אם היא ראויה לכאן או לכאן – אם תראו שפירות הארץ כשאר ארצות העולם – "יש בה עץ" – עץ החיים, ולא ממקום גבוה יותר. ואם תראו שפירות הארץ משונים יותר מבכל המקומות בעולם – תדעו שמעתיקא קדישא נוזל ונמשך אותו שינוי עליון מכל מקומות העולם. ובזה תדעו: "היש בה ע"ץ אם אי"ן", וזה רציתם לדעת מקודם: "היש ה' בקרבנו" – "בקרבנו" דווקא, או "אם אָיִן".


� 	מי השילוח, חלק ראשון, פרשת שלח, בהערה.


� 	שם, חלק שני, פרשת שלח.

